In Meksiko, soos in Suid-Afrika met die RICA-wetgewing, moet nuwe selfoongebruikers hulle persoonlike gegewens by die regering registreer en het bestaande gebruikers tyd gekry tot 'n bepaalde datum om dít te doen. Alhoewel Meksikane dié registrasie kon doen deur net 'n SMS te stuur met hulle federal ID-nommer (die sogenaamde CURP), is 31% van die lyne in Meksiko nie geregistreer nie en die sperdatum was Saterdag die 10e. Volgens 'n berig in La Jornada moet die selfoonmaatskappye nou begin om ongeregistreerde gebruikers se diens te beëindig. Dit kan natuurlik maklik wees dat die 25m lyne ter sprake grotendeels tweede of derde SIM-kaarte verteenwoordig en nie primêre gebruikers nie, wat 'n baie interessante refleksie sal wees op die statistieke waarmee die selfoonmaatskappye só graag spog.
Oor die Paasnaweek (wat saamval met Pasga hierdie jaar) maak baie mense van dié rustige tyd gebruik om met familie en vriende wat ver is te gesels. Hoe skakel 'n mens tans goedkoop binne Suid-Afrika?
Diegene wat toegang het tot 'n Telkom-lyn hoort lankal bewus daarvan te wees dat Telkom se tariewe na selfone relatief billik is. Telkom se webwerf is nie die maklikste om te navigeer nie maar die huidige tariefblad gee R1,47½ as die minuuttarief (met 'n minimum van 60s en dan per 30s) wat aansienlik goedkoper is as Vodacom en MTN se tariewe en wat nog saans ná 20:00 val met sowat dertig sent. Telkom het egter 'n komplekse tariefstruktuur en ek verkies 'n eenvoudige en eenvormige prys per minuut.
Mense wat reeds Internet het sal moontlik 'n stem-oor-IP-diens (VoIP) soos dié van Telfree wil oorweeg. Telfree se huidige tarief is R1,33 per minuut wat, tydens spitstyd, baie gunstig is. Telfree is ook draagbaar en 'n mens kan dit baie maklik uit die buiteland gebruik, veral met hulle nuwe webblaaier-koppelvlak.
Indien 'n mens in ag neem dat die gebruik van Telkom en Telfree 'n bykomende infrastruktuur vereis maar dat die selfoonnetwerke geen maandelikse fooi vir voorafbetaalde gebruikers het nie, lyk dit asof dit moeilik is om Cell C se aanbod van R1,50 per minuut te klop. Cell C bied tans nog geen omvattende en vinnige Internet-diens nie maar vir die minder veeleisende verbruiker wat hoofsaaklike wil bel en SMS stuur, is dit Easychat All Day 'n goeie keuse – ook vir almal wat hoofsaaklik vóór agt saans bel. Indien die leser tans meer as R2,00 per minuut betaal, dink weer!
Die klimaatstatistieke op Wikipedia bly vir my lekker vermaak. Ek het só byvoorbeeld geleer dat Bogotá (die Afrikaanse inskrywing is tans net 'n dop) baie lekkerder moet wees as wat 'n mens eintlik sou dink. Soos dit nou maar gaan, beland ek nou-die-aand op die inskrywing vir Omaha, vermoedelik via The Onion, waar 'n gruwelike omskakelingsfout op die oog val.
Aucklandse prokureur Tim McBride merk met reg op dat die Nieu-Seelandse polisie se nuut verworwe magte om, met 'n hofbevel, in te luister op alle elektroniese kommunikasie, vergelyk kan word met die installasie van afluisterapparatuur in iedere huis, kantoor, kroeg, koffiewinkel en op elke straathoek. 'n Artikel in die Sunday Star Times beweer dat wetgewing in dié verband op die aandrang van die Amerikaanse FBI implementeer word, hoewel die VSA-grondwet 'n dergelike ingryping in die VSA onmoontlik maak, soos ek dit verstaan.
Die installasie van 'n enorme afluister-infrastruktuur hou, volgens die Kiwi-polisie, geen gevaar in vir dié wat onskuldig is nie. Let op die slenter in dié stelling, wat algemeen gebruik word om owerheidsvergrype te regverdig. Daar word 'n skuldig/onskuldig-tweespalt gespek vóór 'n verhoor plaasgevind het. Hoe weet ons dan wie „onskuldig” is? Wel, dit is natuurlike diegene wat nie deur die polisie afgeluister word nie. Droom hulle van swart laarse?